Publication: Magyar Közlöny
Issue: MK-1998-68 (Year: 1998, Number: 68)
Era: 1990-2004
Section: mestervizsga-követelményrendszere megegyezik a 33/1997. (X. 31.) NM rendeletben
Paragraph Index: 29

9. Fárafoglalt cipőre donga és/vagy gördítő szerelés, talpalás, sarkalás, mechanikai kikészítés. A gyakorlati vizsgát megelőzően a Mestervizsga Bizottság kiválasztja a vizsgázók számának megfelelő gyakorlati vizsgakérdést (vizsgafeladatot), s egyben felkéri a vizsgáztatásra feljogosított intézményt (gyakorlati vizsgahelyet) a gyakorlati feladatok elvégzéséhez szükséges eszközök, alap- és segédanyagok biztosítására. A vizsgáztatáshoz szükséges feltételeket (gépek, berendezések, munkaasztal), valamint anyagokat, a vizsgabizottság előírásainak megfelelően, a gyakorlati vizsgát szervező biztosítja, a szükséges kéziszerszámokat, munkaeszközöket pedig a mesterjelölt hozza magával. A vizsgabizottság a gyakorlati vizsga megkezdése előtt ellenőrzi a helyszínt, a vizsga lefolytatásához szükséges tárgyi feltételek meglétét. A gyakorlati vizsga munkavédelmi, biztonságtechnikai oktatással kezdődik, ahol a Vizsgabizottság elnökének fel kell hívni a vizsgázók figyelmét arra, hogy a gyakorlati feladat végzése során milyen munka- és környezetvédelmi, ergonómiai és higiénés előírásokat kell betartani. A mestervizsga értékelése: A vizsgabizottság a mesterjelölt gyakorlati munkáját a munkavégzés szakszerűsége, pontossága, a technikai és technológiai folyamatokra vonatkozó előírások betartása, a munkavédelmi és biztonságtechnikai szabályok, orvosegészségügyi szempontok, általános minősítési szabályok és az esztétikai kivitel figyelembevételével minősíti. A minősítés pontozással történik, a maximálisan adható pontszám: 100. A gyakorlati vizsgát követően a jelöltet tájékoztatni kell az elért eredményéről.

Source: https://magyarkozlony.hu/hivatalos-lapok/49eb4c19b7625f4524932140e2a69fdfdfd9636d/dokumentumok/4ddfc5ed1e421ce1228abc6ad932aea0aa43e06c/letoltes